|  |  |  |
| --- | --- | --- |
| CoRLogo_LV |  | L:\European Entrepreneurial Region\Logos\New logos 2017\3231 EER label.jpg |

**LV**

**Izcilības zīme “Eiropas reģions, kas veicina uzņēmējdarbību (2020)”**

**Pieteikšanās**

**Kas ir *EER*?**

Izcilības zīme “Eiropas reģions, kas veicina uzņēmējdarbību” (*European Entrepreneurial Region — EER*) ir Reģionu komitejas iniciatīva, kas izveidota, lai neatkarīgi no to lieluma, labklājības līmeņa un pilnvarām apzinātu un apbalvotu ES reģionus un pilsētas ar izcilu, **progresīvu stratēģiju uzņēmējdarbības jomā.** Teritorijām, kuru politiskā stratēģija ir vispārliecinošākā, vistālredzīgākā un visdaudzsološākā, attiecīgajā gadā piešķir goda nosaukumu “Eiropas reģions, kas veicina uzņēmējdarbību”.

Iniciatīvai ir divkāršs mērķis:

* sekmēt **Mazās uzņēmējdarbības akta** (MUA) īstenošanu ar partnerību palīdzību;
* izcelt **Eiropas Savienības un citu publiskā sektora līdzekļu optimālu izmantošanu** nolūkā attīstīt reģiona uzņēmējdarbības politiku.

Ar *EER* iniciatīvu Reģionu komiteja atbalsta MUA principu integrēšanu reģionālajā un vietējā līmenī. *EER* izcilības zīme ir iespēja vietējā un reģionālā līmeņa dalībniekiem apliecināt uzņēmēju un mazo un vidējo uzņēmumu izšķirīgo lomu ekonomikas izturētspējas stiprināšanā. Mudinot reģionus izmantot savu potenciālu izaugsmes un darbvietu izveides jomā, *EER* izcilības zīme paver iespējas ES reģioniem turpināt virzību uz ekonomikas atveseļošanu.

*EER* programmā ir izmantota **daudzlīmeņu pārvaldības** pieeja — tiek atbalstītas reģionālas *EER* kopienas, kurās ir pārstāvēti gan reģionālā, gan vietējā līmeņa dalībnieki. Politikas veidotājiem un iesaistītajām personām EER sniedz spēcīgu stimulu kopīgi izstrādāt stratēģijas, ar kurām īstenot šādus Mazās uzņēmējdarbības akta principus: “radīt vidi, kurā uzņēmēji (..) var attīstīties”, “vispirms domāt par mazajiem uzņēmumiem”, “valsts iestādes padarīt atsaucīgas MVU vajadzībām” un “atbalstīt MVU, lai tie izmantotu tirgus izaugsmes priekšrocības”. Tādējādi *EER* sekmē uzņēmējdarbību veicinošu, dinamisku un videi labvēlīgu reģionu veidošanos visā Eiropā.

Izcilības zīmi līdz šim ir saņēmuši divdesmit septiņi Eiropas reģioni:

* **2011. g.**: Brandenburga (Vācija), Kerijas grāfiste (Īrija) un Mursijas reģions (Spānija);
* **2012. g.**: Katalonija (Spānija), Helsinki-Ūsimā (Somija) un Trnava (Slovākija);
* **2013. g.**: Ziemeļfrancija-Padekalē (Francija), Dienviddānija (Dānija) un Štīrija (Austrija);
* **2014. g.**: Flandrija (Beļģija), Marke (Itālija) un Ziemeļbrabante (Nīderlande);
* **2015. g.**: Lisabona (Portugāle), Ziemeļīrija (Apvienotā Karaliste) un Valensijas reģions (Spānija);
* **2016. g.**: Glāzgova (Apvienotā Karaliste), Lombardija (Itālija) un Mazpolija (Polija);
* **2017. g.**: Estremadura (Spānija), Lejasaustrija (Austrija), Rietumgrieķija (Grieķija);
* **2018. g.**: Centrālā Maķedonija (Grieķija), Ildefransa (Francija) un Īrijas Ziemeļu reģions un Rietumu reģions (Īrija);
* **2019. g.**: Astūrijas reģions (Spānija), Gelderlandes province (Nīderlande) un Tesālijas reģions (Grieķija).

*EER* izcilības zīmi **Reģionu komiteja** izveidojusi kopīgi ar **Eiropas Komisiju**, un to atbalsta **Eiropas Parlaments, Eiropas Ekonomikas un sociālo lietu komiteja** un tādas ES līmeņa ieinteresētās personas kā **Eiropas Amatniecības, mazo un vidējo uzņēmumu asociācija** (*UEAPME*), **Eiropas Tirdzniecības un rūpniecības palātu apvienība** (*Eurochambres*) un ***“Social Economy Europe”***.

Reģionu komiteja **uzaicinājumu iesniegt pieteikumus 2020. gada *EER* izcilības zīmei** izsludināja 2018. gada 19. novembrī. Pieteikumi jāiesniedz līdz **2019. gada 27. martam**.

**Pieteikšanās**

Jāiesniedz pieteikums, ko veido šādi dokumenti:

* **pieteikuma veidlapa**, kas ietver datus par attiecīgo teritoriālo vienību, politiskā redzējuma kopsavilkumu, aprakstu par plānoto pārvaldības mehānismu, kurš nodrošinās *EER* pasākumu efektīvu īstenošanu, kā arī rīcības plānu un komunikācijas plānu;
* **politiskās apņemšanās deklarācija**, kurā jāparāda, ka teritoriālās vienības *EER* stratēģija ir apstiprināta attiecīgajā politiskajā līmenī (piemēram, reģionālajā asamblejā, reģiona valdībā vai citās attiecīgi pilnvarotās politiskajās struktūrās).

Pieteikuma veidlapu var lejupielādēt no *EER* tīmekļa vietnes:

<https://cor.europa.eu/en/engage/Pages/european-entrepreneurial-region.aspx>

**Novērtēšanas kritēriji**

Pieteikumus vērtēs pēc turpmāk izklāstītajiem kritērijiem.

1. **Politiskais redzējums un apņemšanās to īstenot**

* Pieteikumā apliecināts progresīvs politiskais redzējums, kā konkrētajā teritoriālajā vienībā īstenos **Eiropas Mazās uzņēmējdarbības aktu**, attiecīgos gadījumos pievēršoties pašreizējām MUA prioritātēm un principiem, kas iekļauti saistītās politikas iniciatīvās, piemēram, rīcības plānā uzņēmējdarbības jomā 2020. gadam, paziņojumā “Zaļās rīcības plāns MVU” un Jaunuzņēmumu un augošo uzņēmumu atbalsta iniciatīvā.
* Pieteikums balstīts uz teritoriālās vienības priekšrocību un trūkumu **objektīvu novērtējumu** (***SWOT* analīze**) un tiešajām kompetencēm MUA desmit principu jomā. Žūrijas locekļi ņem vērā **īpašos apstākļus** katrā kandidātreģionā, kā arī tā **sākotnējās** **situācijas specifiku**.
* Politiskajā redzējumā apliecināta **nepārprotama *EER* godalgas** **pievienotā vērtība** teritoriālajai vienībai, tostarp savas politikas izstrādē.
* Teritoriālie *EER* mērķi ir saistīti ar **reģionālās attīstības stratēģiju**.
* Kompetentās politiskās struktūras apliecinājušas **stingru un pārliecinošu apņemšanos** īstenot *EER* stratēģiju attiecīgajā teritoriālajā vienībā.

1. **Daudzlīmeņu pārvaldība, partnerība un sadarbība**

* *EER* stratēģiju izstrādā un īsteno saskaņā ar **daudzlīmeņu pārvaldības** pieeju un iesaistot gan zemāko līmeni (pašvaldības u. c.), gan, ja iespējams, valsts līmeni.
* *EER* stratēģijas izstrādē un īstenošanā tiek iesaistīts plašs **dalībnieku** loks, tostarp partneri sociālajā un ekonomikas jomā, mācību un pētniecības iestādes, kā arī pilsoniskā sabiedrība.
* Pausta apņemšanās **dalīties informācijā par labas prakses piemēriem ar citiem reģioniem** un izstrādāt īpašas **iniciatīvas** **sadarbībai ar citiem *EER* reģioniem**.

1. **Īstenošana**

* Stratēģijā iekļauti **konkrēti pasākumi**, kā, izmantojot *EER* programmu, tiks īstenoti MUA principi, kuri atbilst teritoriālās vienības kompetencei, un **tā nav vienīgi pašreizējo politikas pasākumu sintēze**.
* *EER* pasākumu īstenošanā ņem vērā labas pārvaldības principus un iekļauj efektīvus **uzraudzības un turpmākās rīcības mehānismus**.
* Ir paredzēti **rādītāji** īstenošanas progresa novērtēšanai.
* Pieteikumā iekļauti pasākumi, kas nodrošina **Eiropas struktūrfondu, ieguldījumu** **fondu** un citu valsts sektora līdzekļu optimālu izmantošanu.
* Pieteikumā parādīts, kādā veidā *EER* pasākumiem būs **ilglaicīga ietekme pēc *EER* gada.**
* Kad vien iespējams, plānotajos pasākumos ņemta vērā MVU politikas **sociālā, vides, inovācijas un noturīgu izaugsmi veicinošā** dimensija.

1. **Saziņa**

* Pieteikumā iekļauts vērienīgs un pārliecinošs **komunikācijas plāns**, kas ietver konkrētus pasākumus **augstākajā līmenī**, kuri paredzēti visām **galvenajām mērķa grupām** (tostarp MVU un citiem dalībniekiem).
* ***EER* izcilības zīme** tiks izmantota, lai popularizētu teritoriālās vienības politiku gan tās robežās, gan ES līmenī.
* Plānotie komunikācijas pasākumi **popularizēs Eiropas Savienību un Reģionu komiteju**.

**Līdzdalības nosacījumi**

Uz *EER* izcilības zīmi var pretendēt jebkura par ES dalībvalsti mazāka teritoriāla vienība neatkarīgi no tās lieluma, labklājības vai specifiskajām pilnvarām, ja tai politiskā līmenī ir pilnvaras un ja tā spēj īstenot visaptverošu redzējumu uzņēmējdarbības jomā. Nav svarīgi, vai teritoriālajai vienībai ir likumdošanas pilnvaras. *EER* žūrija ņem vērā katra kandidāta budžetu, specifiskās strukturālās vai teritoriālās problēmas, kā arī sākotnējos ekonomiskos rādītājus. Uz izcilības zīmi var pieteikties gan jau sekmīgas teritoriālas vienības, gan tās, kuras šobrīd atpaliek, bet ir apņēmušās īstenot vajadzīgās pārmaiņas uzņēmējdarbības potenciāla attīstīšanai.

Jēdziens “reģioni” jāsaprot visplašākajā nozīmē, t. i., kopienas, autonomie apgabali, departamenti, federālās zemes, provinces, grāfistes, metropoļu reģioni, lielpilsētas, kā arī pārrobežu teritoriālas vienības ar juridiskas personas statusu, piemēram, ETSG un eiroreģioni. Pieteikumus izskata vienīgi no tādiem reģioniem, kuriem ir nepieciešamā politiskā kompetence īstenot visaptverošu politikas stratēģiju, lai integrētu dažus vai visus MUA principus. Īpaši tiks gaidīti pilsētu un pārrobežu reģionu pieteikumi.

**Grafiks**

|  |  |
| --- | --- |
| * 2018. gada 19. novembris: | uzaicinājums iesniegt pieteikumus konkursam “*EER* 2020”. |
| * 2019. gada 27. marts: | pieteikumu iesniegšanas termiņš. |
| * 2019. gada 25.–26. jūnijs: | “*EER* 2020” balvas pasniegšanas ceremonija. |

Pieteikumus “*EER* 2020” izcilības zīmes konkursam kopā ar politiskās apņemšanās apliecinājumu lūdzam iesniegt, nosūtot tos uz e-pasta adresi: [*eer-cdr@cor.europa.eu*](mailto:eer-cdr@cor.europa.eu).

***Pieteikumu iesniegšanas termiņš: trešdiena, 2018. gada 27. marts.***

Plašāka informācija pieejama:

<https://cor.europa.eu/en/engage/Pages/european-entrepreneurial-region.aspx>

\_\_\_\_\_\_\_\_\_\_\_\_\_